<classify> Shirikisho la Soka Afrika Caf juzi lilitangaza ratiba ya raundi ya pili ya michuano ya Kombe la Shirikisho ambapo Yanga iliyofika hatua hiyo baada ya kuondolewa kwenye Ligi ya Mabingwa Afrika, itakuwa mwenyeji wa Waalgeria hao kati ya Aprili 7, 8 au 9 mwaka huu.Yanga ilifika hatua hiyo baada ya kuondolewa na Zanaco ya Zambia kwa faida ya bao ugenini, zilipotoka sare ya bao 1-1 nyumbani kabla ya kwenda kutoka suluhu ugenini Lusaka na hivyo wawakilishi hao wa Tanzania kungoka kwenye michuano hiyo mikubwa ngazi ya klabu Afrika.Akizungumza na gazeti hili jana, Mkwasa ambaye amewahi kucheza na kufundisha Yanga kwa vipindi tofauti, alisema wanaiheshimu Alger kwani ni timu nzuri na inatoka ukanda wa timu ambazo hufanya vizuri dhidi ya klabu za Tanzania.Tumeipokea ratiba, tunawaheshimu kwani ni timu nzuri kwani wametuzidi kwenye maendeleo ya soka ukilinganisha na sisi, lakini tunajiandaa kuwakabili kimbinu na kisaikolojia ili tupate matokeo mazuri, alisema Mkwasa.Mkwasa alisema katika kuondolewa kwao kwenye michuano ya Ligi ya Mabingwa wamejifunza kitu, nacho ni kuwaandaa wachezaji kisaikolojia jambo ambalo hawatarudia kwenye mechi hii huku akikiri kwamba kuwa na timu nzuri ndio kila kitu maana unaweza kushinda kokote iwe nyumbani ama ugenini.Tumejifunza, tutawaandaa wachezaji vizuri kisaikolojia kwa sababu tunahitaji ushindi nyumbani ili kujiweka pazuri na ukiwa na timu nzuri unashinda popote iwe ni nyumbani au ugenini, alisema Mkwasa.Timu itakayoshinda katika mechi hiyo itafuzu hatua ya makundi ya michuano hiyo ya kombe la Shirikisho.  <topic>: MICHEZO 